
februar to tusinde og nitten.

INTERN NEUROPÆDAGOGISK UNDERVISNING.
Den neuropædagogiske tilgang er den overordnede ramme for det socialpædagogiske arbejde på Bredegaard. Tilbage i 2016 og 2017 gennemførte alle medarbejdere uddannelse i neuropædagogik. Det pædagogiske og det sundhedsfaglige personale gennemførte et modul på diplomniveau og alle øvrige medarbejder fra administration, køkken og ejendomsservice modtog undervisning af Karina Lykke Nielsen. 

Formålet med af implementere den neuropædagogiske tilgang var at give et fælles kompetenceløft, der udover at styrke det socialpædagogiske udgangspunkt, også styrker videndelingen på tværs af organisationen. 

For at sikre at nyansatte kommer med på vognen afholdes der ca. to gange om årligt interne introduktionskurser for nye medarbejdere og andre, der har lyst til at få stoffet genopfrisket. Karina Lykke Nielsen (dagtilbud) og Anne Buss (team f) står for kurset, som løber over to dage fra kl. 08:30 til 16:00.

Anne og Karina har sammensat et kompendium, og det forventes, at man orienterer sig i det inden undervisningens begyndelse. 

Neuropædagogikken er en tilgang, hvor en forståelse af hjernens funktioner, giver en større indsigt i et menneskes adfærd og viden om hvilke resurser den enkelte har. Den øgede indsigt og viden giver et solidt udgangspunkt i forhold til at tilrettelægge pædagogiske indsatser herunder arbejdet med borgerens mål. Anne og Karina ser frem til samarbejdet og vender tilbage, når undervisningsforløbene for 2019 er fastlagt.

FILM FRA GRØNLANDSTUREN OG FESTIVAL 2018.
Tilbage i maj 2017 besøgte De Spillende Muldvarper det grønlandske teater Tukak i Nordvestjylland. I september 2018 drog bl.a. Bredegaards egen Lars Kongsø på forberedelsestur til Grønland med det formål, at vi i 2019 kan rejse afsted med Muldvarperne for med egne sanser at opleve den grønlandske kultur, historie og natur. Bredegaards medieværksted har skildret projektet i en film, som du kan se på Bredegaards hjemmeside.  

På trods af det våde vejr var stemningen helt i top til Bredegaard Musikfestival d. 30. august 2018 og til toner af blandt andre Fede Finn og Funny Boyz, Shubi or not Shubi og De Spillende Muldvarper hyggede og festede 400 glade gæster fra nær og fjern. Se stemningsfilm fra festivalen på Bredegaards hjemmeside. Dette års festival holdes d. 29. august 2019.

Begge film er tekstet og speaket.

HILSEN FRA ERGO-STUDERENDE: EN STOR TAK TIL ALLE PÅ BREDEGAARD.
Man siger, at tiden går hurtigt, når man har det sjovt. Vores 4 uger her på Bredegaard er gået rigtig stærkt. Vi har haft en god tid her, hvor vi har lært en masse om jeres dagligdag. I har været gode til at tage imod os, vise os rundt og fortælle om stedet. Vi har fra første dag følt os meget velkomne og vi vil gerne sige tak til jer alle for et godt samarbejde og for alt det, I har givet os med videre. 

De allerbedste hilsner fra
Clara, Andreas og Tina

RECEPTIONISTER I BREDEGAARDS ADMINISTRATION.
Tanja og Nicholas er hver torsdag på arbejde i Bredegaards administration som receptionister. Fra kl. 09:00 til 11:00 løser Tanja og Nicholas forskellige arbejdsopgaver. For eksempel henter de kopper, mælk og kaffe i køkkenet og laver kaffe til møder. I torsdags, da der var bestyrelsesmøde, hjalp de Maria med at dække bord og hente service og forplejning. De holder til i kontoret til venstre for Konferencen og man kan sende dem en hilsen på følgende e-mailadresse: bredegaardreception@gmail.com.

DET SKER I SYNAPSEN I 2019.  
Vi har forsøgt at ryste posen lidt og har fastlagt følgende aktiviteter:

· Introklasse i salsa                                   
· Dining in the Dark                                    
· Ridning                                                  
· Havreholm klatrepark, klatring i trætoppe    
· DHL-stafet med mulighed for gang             
· Breakout Room                                       
· Portvinssmagning med tapasanretning        
· Julepakkekalender                                   
 
Vi havde satset på at salsa blev det første arrangement allerede i slutningen af denne måned, men det er ikke realistisk i forhold til evt. at skulle bytte vagter. Så første arrangment bliver Dinner in the Dark, som er en middagsoplevelse i totalt mørke. Læs mere om Dinner in the Dark her. Mere information følger snarest.

Der er blevet afholdt fire valg på Bredegaard de sidste måneder; valg til LMU (lokal-MED-udvalg), arbejdsmiljøgruppe og medarbejder- og brugerrepræsentant til Bredegaards bestyrelse.

Se det nye LMU og den nye arbejdsmiljøgruppe i medarbejderhåndbogen. 

Søren Rosenkrantz Maack, socialpædagog i team ABC, er indtrådt i bestyrelsen som medarbejderrepræsentant og Svend Pedersen fortsætter efter et kampvalg som brugerrepræsentant. 

Der har også været valg til beboerrådet og det nye råd konstitueres torsdag d. 7. februar.

Endelig begynder Hans Henrik Endersen, socialpædagog i team DE, uddannelse i seksualvejledning.
3

